ข้อบัญญัติองค์การบริหารส่วนตำบลตลิ่งชันข้อบัญญัติองค์การบริหารส่วนตำบลตลิ่งชันเรื่องกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภทในพื้นที่บางส่วนในเขตองค์การบริหารส่วนตำบลตลิ่งชันอำเภอเมืองสระบุรี จังหวัดสระบุรีพ.ศ. ๒๕๕๗ อาศัยอำนาจตามความในมาตรา ๙ วรรคสอง แห่งพระราชบัญญัติควบคุมอาคารพ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ.๒๕๓๕และมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)พ.ศ. ๒๕๔๖อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายองค์การบริหารส่วนตำบลตลิ่งชันโดยความเห็นชอบของสภาองค์การบริหารส่วนตำบลตลิ่งชันและนายอำเภอเมืองสระบุรี จึงออกข้อบัญญัติไว้ ดังต่อไปนี้ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลตลิ่งชัน เรื่อง กำหนดบริเวณห้ามก่อสร้างดัดแปลง หรือเปลี่ยนการใช้อาคารบางชนิดหรือบางประเภทในพื้นที่บางส่วนในเขตองค์การบริหารส่วนตำบลตลิ่งชัน อำเภอเมืองสระบุรีจังหวัดสระบุรี พ.ศ. ๒๕๕๗ข้อ ๒[๑] ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปและให้สิ้นสุดระยะเวลาการใช้บังคับเมื่อมีการประกาศกฎกระทรวงให้ใช้บังคับผังเมืองรวมในท้องที่ตามข้อ๓ข้อ ๓ ในข้อบัญญัตินี้แนวเขตควบคุมอาคาร หมายความว่าพื้นที่ในบริเวณ ดังต่อไปนี้ด้านเหนือ จดเส้นตรงที่ลากจากจุดบรรจบระหว่างแม่น้ำป่าสักกับเส้นแบ่งเขตตำบลตะกุดและตำบลตลิ่งชันไปทางทิศตะวันออกเฉียงใต้จนบรรจบกับทางรถไฟสายตะวันออกเฉียงเหนือที่จุดซึ่งทางรถไฟสายตะวันออกเฉียงเหนือบรรจบกับเส้นตั้งฉากกับทางหลวงแผ่นดินหมายเลข๒ (ถนนมิตรภาพ) ที่จุดซึ่งอยู่ห่างจากทางหลวงแผ่นดินหมายเลข ๑(ตอนเลี่ยงเมืองตะวันออก) ตัดกับทางหลวงแผ่นดินหมายเลข ๒ (ถนนมิตรภาพ)ไปทางทิศตะวันออกเฉียงเหนือตามแนวทางหลวงแผ่นดินหมายเลข ๒ (ถนนมิตรภาพ)เป็นระยะทาง ๘๐๐ เมตรด้านตะวันออก จดเส้นตั้งฉากกับทางหลวงแผ่นดินหมายเลข ๒ (ถนนมิตรภาพ)ที่จุดซึ่งอยู่ห่างจากทางหลวงแผ่นดินหมายเลข ๑ (ตอนเลี่ยงเมืองตะวันออก)ตัดกับทางหลวงแผ่นดินหมายเลข ๒ (ถนนมิตรภาพ) ไปทางทิศตะวันออกเฉียงเหนือตามถนนทางหลวงแผ่นดินหมายเลข๒ (ถนนมิตรภาพ) เป็นระยะทาง ๘๐๐ เมตรด้านใต้ จดเส้นขนานระยะ๖๕๐ เมตร กับศูนย์กลางทางหลวงแผ่นดินหมายเลข ๒ (ถนนมิตรภาพ)ด้านตะวันตก จดเส้นแบ่งเขตตำบลตลิ่งชัน และตำบลตะกุดทั้งนี้ ตามแผนที่ท้ายข้อบัญญัตินี้ข้อ ๔ ภายในบริเวณแนวเขตควบคุมอาคารห้ามบุคคลใดก่อสร้างอาคาร ดังต่อไปนี้(๑) โรงงานทุกประเภทตามกฎหมายว่าด้วยโรงงานเว้นแต่โรงงานปรับคุณภาพของเสียรวมของชุมชนหรือโรงงานที่ประกอบกิจการโดยไม่ก่อเหตุรำคาญตามกฎหมายว่าด้วยการสาธารณสุขหรือไม่เป็นมลพิษต่อชุมชนหรือสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ(๒) โรงแรมตามกฎหมายว่าด้วยโรงแรม(๓) ห้องแถวหรือตึกแถว บ้านแถว(๔) อาคารชุดตามกฎหมายว่าด้วยอาคารชุด(๕) หอพักตามกฎหมายว่าด้วยหอพัก(๖) อาคารอยู่อาศัยประเภทอาคารขนาดใหญ่(๗) อาคารพาณิชยกรรมประเภทอาคารขนาดใหญ่ที่ไม่หมายความรวมถึงอาคารพาณิชยกรรมประเภทค้าปลีกค้าส่ง(๘) สถานบริการตามกฎหมายว่าด้วยบริการข้อ ๕ ภายในบริเวณพื้นที่ที่กำหนดไว้ตามข้อ๓ ห้ามบุคคลใดดัดแปลง หรือเปลี่ยนการใช้อาคารใด ๆให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ ๔ข้อ ๖ อาคารที่มีอยู่แล้วบริเวณพื้นที่ที่กำหนดตามข้อ๓ก่อนหรือในวันที่ข้อบัญญัตินี้ใช้บังคับให้ได้รับการยกเว้นไม่ต้องปฏิบัติตามข้อบัญญัตินี้แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ๔ข้อ ๗ อาคารที่ได้รับใบอนุญาตหรือใบรับแจ้งการก่อสร้างดัดแปลง หรือเปลี่ยนการใช้ตามกฎหมายว่าด้วยการควบคุมอาคารหรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่ข้อบัญญัตินี้ใช้บังคับและยังก่อสร้างดัดแปลงหรือเปลี่ยนการใช้ไม่แล้วเสร็จ ให้ได้รับการยกเว้นไม่ต้องปฏิบัติตามข้อบัญญัตินี้แต่จะขอเปลี่ยนแปลงการอนุญาตหรือการแจ้งให้เป็นการขัดต่อข้อบัญญัตินี้ไม่ได้ข้อ ๘ ให้นายกองค์การบริหารส่วนตำบลตลิ่งชันเป็นผู้รักษาการตามข้อบัญญัตินี้ประกาศณ วันที่ ๒๗ มีนาคม พ.ศ. ๒๕๕๗สมยศ นิมิตรไชยาพงศ์นายกองค์การบริหารส่วนตำบลตลิ่งชัน[เอกสารแนบท้าย]๑. แผนที่ท้ายข้อบัญญัติองค์การบริหารส่วนตำบลตลิ่งชัน เรื่องกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภทในพื้นที่บางส่วนในเขตองค์การบริหารส่วนตำบลตลิ่งชัน อำเภอเมืองสระบุรีจังหวัดสระบุรี พ.ศ. ๒๕๕๗(ดูข้อมูลจากภาพกฎหมาย)ปริยานุช/ผู้จัดทำ๒๘ เมษายน ๒๕๕๗จุฑามาศ/ผู้ตรวจ๓๐ เมษายน ๒๕๕๗[๑] ราชกิจจานุเบกษาเล่ม ๑๓๑/ตอนพิเศษ ๖๗ ง/หน้า ๓๔/๒๓ เมษายน ๒๕๕๗